Датум: 15.04.2022.

Број:

**ПОРТАЛ КАПИТАЛ**

**Н/р Дејан Товиловић, новинар**

**Предмет: Одговори на питања**

Поштовани,

 С обзиром да се питања која сте доставили дана 13.04. ове године односе на рад Подручне привредне коморе Бања Лука, достављам Вам одговоре у функцији предсједника ове институције:

1. **Форум организује Удружење Економски форум. Да ли Привредна комора РС или нека друга од подручних комора укључена у организацију и на који начин?**

Подручна привредна комора Бања Лука од 2016. године традиционално, активно учествује у организацији Јахорина економског форума, као и осталих пословних догађаја који имају за циљ подстицање развоја привреде, промоцију привредних активности, као и промоцију улоге и активности Коморе.

Ове године Привредна комора РС ће активно учествовати у панелима који ће промовисати циљеве Коморе у погледу јачања конкурентности локалних самоуправа, инвестиција и подстицаја у привреди, промоцији дуалног образовања и других питања везано за очување радних мјеста.

1. **Зашто сте одлучили да се Форум организујете преко Удружења, а не преко Коморе којој би тако као један од челних људи омогућили додатне приходе?**

Вама је познато да се Јахорина економски форум одржава од 2016. и да је ово пети Форум. Назив, жиг и право на организацију Јахорина економског форума је још 2016. регистрован код Института за интелектуално власништво БИХ, тако да са тог аспекта не може нико други осим Економског форума да организује тај догађај.

Осим тога, Подручна привредна комора Бања Лука, као дио коморског система и Економски форум су основане су као невладине и непрофитне организације, тако да остваривање профита није циљ постојања.

1. **Да ли ће ПКРС уопште имати било какве финансијске бенефите од предстојећег Форума?**

ПКРС је кроз учешће у Јахорина економском форуму добила прилику да, без накнаде, промовише своје активности, јубилеј 30 година постојања, пројекте које реализује и представи свој Центар за дигиталну трансформацију, а што представља финансијску корист за Комору.

Поред тога, Економски форум обезбјеђује и покрива трошкове смјештаја и котизација за представнике Коморе коју учествују на панелима и који присуствују Форуму, као и гостима које Комора позове из партнерских комора да присуствују и учествују на Форуму.

1. **Колико сте новца добили од покровитеља самита, предсједника РС, Владе и Савјета министара БИХ?**

Покровитељство не значи само новчане донације или прилоге, већ се односи и на подршку и учешће представника институционалних покровитеља у организацији и раду Форума.

Напомињемо, ниједна од наведених институција није уплатила средства.

1. **На сајту Форума, у контактима се налазе бројеви Подручне привредне коморе. Да ли се ресурси Коморе и запослени користе у организацији Форума? Ако се користе, да ли постоји некаква споразум или уговор?**

Програм рада Подручне привредне коморе који је усвојила Скупштина Коморе, предвиђа активно учешће у организацији и реализацији Јахорина економског форума. Поред тога, постоји потписан споразум о пословно техничкој сарадњи између организатора Јахорина економског форума и Подручне привредне коморе Бања Лука.

С тим у вези, све активности које се обављају у сврху подршке Јахорина економском форуму представљају редовне активности запослених у Комори, као и за Самит енергетике Требиње или пословни догађај који организује УМЕК (Удружење младих економиста) или пословни форум са дијаспором који смо прошле седмице организовали у сарадњи са Удружењем Коријени Бања Лука, гдје је било преко 100 учесника.

Напомињемо да је подршка привредних комора организацији оваквих и сличних догађаја уобичајена пракса и један од основних програмских циљеви Коморе, поред стварања повољнијег амбијента за привређивање, повећање конкурентности и промоције привреде. Привредна комора Србије редовно учествује у организацији и реализацији Копаоник бизнис форум, који организује Савез економиста Србије, а исто тако сви догађаји које организује Хрватско друштво економиста имају подршку Хрватске господарске коморе.

Сви пословни догађаји који промовишу привредну активности и на којима постоји могућност да се оствари дијалог између представника привреде и доносиоца одлука су имали подршку и пажњу Привредне коморе.

1. **Да ли послове око организације форума обављате у склопу редовног посла?**

У претходном одговору сам Вам рекао да Комора и Економски форум имају потписан споразум о пословно техничкој сарадњи. Све активности које се воде око организације Форума још више доприносе јачању улоге Коморе у друштву и још бољем позиционирању Коморе као једине институције која заступа интересе цијеле привреде.

1. **Као један од покровитеља који организује удружење на чијем сте челу је и Подручна привредна комора Бања Лука, на чијем сте челу. Како је то могуће уопште. Да ли сте потписали уговор и на који износ?**

Подручна привредна комора Бања Лука и Привредна комора Републике Српске немају никаквих финансијских обавеза према Економском форум нити трошкова везано за учешће представника Коморе на Јахорина економском форуму.

Економски форум обезбјеђује и покрива трошкове смјештаја и котизација за представнике Коморе, које учествују на панелима и који присуствују Форуму, као и гостима које Комора позове из партнерских комора да присуствују и учествују на Форуму. Уговор о пословно техничкој сарадњи не подразумијева никаква финансијска давања према Економском форуму.

\*\*\*\*

У случају да су Вам потребне додатне информације у вези ове или било које друге теме која се односи на подршку привреди, а које су у надлежности Подручне привредне коморе, молим да ме контактирате.

Због тенденциозно постављених питања, очекујем да одговоре пренесете у цијелости.

Овом приликом истичемо и нашу спремност за активно учешће у пословним догађајима овог или сличног карактера који буде организовала Ваша медијска кућа.

С поштовањем,

Горан Рачић, предсједник